EESTI ADVOKATUURI JUHATUS

ISTUNGI PROTOKOLL

21. veebruar 2012. a nr 4

Tallinn

**Korraga kahe teenistus- või töölepingu alusel töötamisest**

Advokaadibüroo X on asunud välja selgitama vandeadvokaat Y võimalusi tegutseda assotsieerunud advokaadina Soome Vabariigis. Kuivõrd vandeadvokaat Y-l on vaja vandeadvokaadina tegutseda Eestis ka peale EL registrisse kandmist ja kuna tema tegevus Soomes toimuks eelduslikult Advokaadibürooga X mitteseotud Soome advokaadibürooga sõlmitava töö- või teenistuslepingu alusel, palutakse juhatuse arvamust, kas Eesti Advokatuuri vandeadvokaadil võib advokaadi tegevust reguleerivate Eesti siseriiklike õigusaktide ja Euroopa Parlamendi ja Nõukogu direktiivist 98/5/EÜ tulenevalt olla korraga kaks teenistus- või töölepingut, millest üks on sõlmitud päritoluriigi advokaadibüroooga ja teine vastuvõtva liikmesriigi advokaadibürooga.

Juhatus otsustas varasemalt, et kuivõrd küsimus seondub Euroopa Parlamendi ja Nõukogu direktiivi 98/5/EÜ, millega hõlbustatakse alalist tegutsemist advokaadi kutsealal muus liikmesriigis kui see, kus omandati kutsekvalifikatsioon, tõlgendamisega, tuleks enne küsimuse põhjalikumat analüüsi välja selgitada, kas CCBE-l on nimetatud küsimus väljakujunenud seisukoht ja milline on teiste riikide praktika selles küsimuses. CCBE komitee *Free Movement of Lawyers* arutas nimetatud küsimust ja leidis, et olukord, kus advokaadil on korraga kaks teenistus- või töölepingut, millest üks on sõlmitud päritoluriigi advokaadibüroooga ja teine vastuvõtva liikmesriigi advokaadibürooga, ei ole vastuolus Euroopa Parlamendi ja Nõukogu direktiiviga 98/5/EÜ.

Lisaks CCBE seisukohale pidas juhatus vajalikuks pöörduda Soome Advokatuuri poole, et välja selgitada, kas olukord, kus advokaadil on korraga kaks teenistus- või töölepingut, millest üks on sõlmitud päritoluriigi advokaadibüroooga ja teine vastuvõtva liikmesriigi advokaadibürooga, on kooskõlas Soome Advokatuuri tegevust reguleerivate õigusaktidega. Soome Advokatuurilt saadud vastuse kohaselt ei või advokaat töötada kahes erinevas advokaadibüroos.

Advokaadibüroo X on palunud täiendavalt juhatuse hinnangut, kas ja millistel tingimustel advokaadi tegevust reguleerivad siseriiklikud õigusaktid võimaldavad vandeadvokaadil Y vandeadvokaadina õigusteenust osutada Soome Vabariigis Soome Advokaadibüroo palgatöötajana.

Juhatus hinnangul tuleb direktiivi, advokatuuriseaduse ja Soome Advokatuurilt saadud vastuse valguses asuda seisukohale, et vandeadvokaat Y võib tegutseda Soomes selliselt, et vandeadvokaat Y lõpetab teenistuslepingu Advokaadibürooga X ning sõlmib uue lepingu Soome advokaadibürooga.

Juhatus

**O T S U S T A S:**

**Teavitada eeltoodud seisukohast asjassepuutuvat vandeadvokaati.**